सीबीआई ने मांगे 2008 के छात्रों के दस्तावेज
ग्वालियर| पीएमटी फर्जीवाड़े की जांच कर रही सीबीआई ने गजराराजा मेडिकल कॉलेज के सत्र 2008 में प्रवेश लेने वाले सभी छात्रों की जानकारी दस्तावेज के साथ मांगी है। कॉलेज की परेशानी यह है कि सत्र 2008 के छात्रों के दस्तावेज एसआईटी पहले ही जब्त कर चुका है। लिहाजा कॉलेज ने एसआईटी को पत्र लिखकर सीबीआई द्वारा मांगे दस्तावेज की डिमांड की है।
एसआईटी ने सत्र 2006 से लेकर 2014 तक के छात्रों के सभी दस्तावेज अपने कब्जे में ले लिए थे। अब यह मामला सीबीआई देख रही है। सीबीआई ने पिछले दिनों वर्ष 2012 के 15 छात्रों की जानकारी ली थी। इस बार सीबीआई ने सत्र 2008 में एमबीबीएस में प्रवेश लेने वाले छात्र -छात्राओं की पूरी जानकारी मांगी है, जिसमें छात्र-छात्राओं का एकेडमिक रिकॉर्ड, दस्तावेज और उपस्थिति आदि की जानकारी शामिल है। इन छात्रों के दस्तावेज एसआईटी के पास है, लिहाजा कॉलेज प्रबंधन ने एसआईटी को पत्र लिखकर सीबीआई द्वारा मांगी गई जानकारी भेजने के लिए सत्र 2008 के दस्तावेज मांगे हैं। साथ ही सीबीआई को भी पत्र लिखकर इस बात की जानकारी दे दी गई है कि ये दस्तावेज एसआईटी के पास हैं उनसे मिलते ही उपलब्ध करा दिए जाएंगे।
hin_Deva hin_Deva hin_Deva